b'\n_START_ARTICLE_\nKarate bojevnik 1: Beli galeb\n_START_SECTION_\nSnov in motiv\n_START_PARAGRAPH_\nKnjiga razkriva svet borilnih ve\xc5\xa1\xc4\x8din, predvsem karateja in deloma samurajskega me\xc4\x8devanja. Je roman o \xc5\xa1portu, zorenju, prijateljstvu in ljubezni. Nadaljevanje romana je Karate bojevnik 2: Dvoboj (2013). (COBISS)\n_START_SECTION_\nVsebina\n_START_PARAGRAPH_\nMladi \xc5\xa1tudent, Ptuj\xc4\x8dan, Robert Resnik pred Filozofsko fakulteto v Ljubljani re\xc5\xa1i lepo Nata\xc5\xa1o in njeno prijateljico pred nasilnimi rokerji.  Pri tem mu pomaga temnopolti \xc5\xa1tudent Lino. Robert in Lino odkrijeta, da sta karateista in postaneta prijatelja. Slednji ga povabi v njihov klub, ki velja za najbolj\xc5\xa1ega v Sloveniji, saj ga vodi legendarni trener Viktor Kostolomec. Robert je navdu\xc5\xa1en nad novimi prijatelji, trenerjem in okoljem. Karateisti so med seboj zelo povezani. V presti\xc5\xbeni diskoteki Babilon skrbijo za red, kar jim prina\xc5\xa1a poseben status. Robert in Nata\xc5\xa1a se zaljubita in postaneta par. Mlademu \xc5\xa1tudentu se za\xc4\x8dnejo odpirati o\xc4\x8di na prvih tekmovanjih v karateju, kjer privre na dan nasilna narava Viktorja, ki \xc5\xbeeli zmago za vsako ceno, celo v nasprotju s \xc5\xa1portnimi pravili. Ko Robert izrazi svoje nestrinjanje, je izob\xc4\x8den in klubski kolegi mu obrnejo hrbet. Celo Lino, zaradi zahrbtne spletke ma\xc5\xa1\xc4\x8devalnega rokerja Jova, postane Robertov sovra\xc5\xbenik.  Glavni junak dobi novega u\xc4\x8ditelja, japonskega mojstra \xc5\xa0iodo. Pri\xc4\x8dne tekmovati za drugi klub. Na tatamiju, borilnem prostoru, mora razre\xc5\xa1iti svoje spore z biv\xc5\xa1imi klubskimi kolegi, Linom in Viktorjem ter dokazati pravilnost svojega stali\xc5\xa1\xc4\x8da.\n_START_SECTION_\nOcene\n_START_PARAGRAPH_\nS tem romanom se je v slovenski literaturi za\xc4\x8dela zvrst slovenskega romana o borilnih ve\xc5\xa1\xc4\x8dinah. Ima tudi zna\xc4\x8dilnosti \xc5\xa1portnega romana in mladinskega romana.'